B4-0438/98

Päätöslauselma tekstiili- ja vaatetusteollisuuden kilpailukyvystä

Euroopan parlamentti, joka

A. ottaa huomioon, että tekstiili- ja vaatetusala on yksi Euroopan unionin tärkeimmistä teollisuudenaloista, jolla on 2,25 miljoonaa työpaikkaa, pääasiassa naistyöntekijöitä, ja miltei 200 miljardin ecun liikevaihto yli 120 000 yrityksestä,

B. ottaa huomioon, että tämän alan tuotanto EU:ssa on laskenut yli 4 % vuonna 1996, mikä merkitsi samana vuonna 100 000 työpaikan menetystä, kun vuosien 1990 ja 1996 välisenä aikana on menetetty yhteensä 600 000 työpaikkaa,

C. ottaa huomioon, että ala joutuu kohtaamaan vaikeita tilanteita (maailmanmarkkinoiden avautuminen, uudet tuotantoalueet, kuluttajien makujen ja tottumusten muutokset), jotka edellyttävät jatkuvaa mukautumista (uudet tuotteet ja teknologiat, laadun parantaminen ja nopea reagointi), ja työpaikkojen menetyksiä - erityisesti huonosti koulutetun työvoiman osalta - sekä sen, että perinteisesti tekstiili- ja vaatetusteollisuuteen erikoistuneiden alueiden taloudellinen ja sosiaalinen tilanne on heikentynyt,

D. katsoo, että Euroopan tekstiili- ja vaatetusalan nykyaikaistamisen on katettava alueellinen monipuolistaminen, tuotantokapasiteetin muuntaminen, työntekijöiden koulutus sekä ympäristöystävälliset tuotteet ja tuotantomenetelmät,

E. katsoo, että kansalliset hyväksymismenettelyt on yhdenmukaistettava alkuperäsääntöjen sekä sosiaalisten ja ympäristöllisten tuotantoedellytysten suhteen,

F. katsoo, että komission toimintasuunnitelma ei ole konkreettinen, ja siitä puuttuvat yhdenmukaisuus ja täsmälliset sitoumukset sekä rahoituksen että täytäntöönpanon osalta;

Euroopan parlamentti, joka

1. Kehottaa komissiota esittämään toimintasuunnitelmaan parannuksia - kun alaa tarkastellaan yleisestä näkökulmasta tuotantoketjuna - jotta siitä saadaan konkreettisempi, yhdenmukaisempi ja täsmällisempi rahoitusvälineiden ja aikataulun osalta ottaen huomioon työmarkkinaosapuolten suositukset, jolloin on korostettava erityisesti seuraavia:

a) innovaation ja uusien teknologioiden käytön edistäminen alalla, mukaan luettuna muun muassa tietotekniikka ja elektroninen kaupankäynti,

b) kaikkien alan toimintaketjujen vuorovaikutus kuitujen tuottajista koneiden valmistajiin sekä tekstiili- ja vaatetustuottajista vähittäiskauppiaisiin,

c) alakohtaisten koulutusohjelmien edistäminen sekä teknisen koulutuksen että johdon koulutuksen alalla painopisteenä pk-yritykset ja naistyöntekijät sekä alueet, joilla on vahvoja tekstiili- ja vaatetusteollisuuden keskittymiä;

2. Korostaa, että toimintasuunnitelman on puolustettava alan taloudellista rakennetta ja edistettävä tehokasta kolmansien maiden markkinoille pääsyä pääasiassa pk-yritysten osalta - WTO:n määräysten mukaisesti - sekä lujitettava toimenpiteitä, joilla vastustetaan petollisia menettelyjä ja väärennöksiä; myöntää, että tarvitaan yksinkertaistettuja polkumyynnin vastaisia menettelyjä ja mahdollisesti muita kaupan toimenpiteitä, mutta vaatii, että niiden olisi oltava kansainvälisten sopimusten mukaisia ja luotava paremman markkinoille pääsyn ja vastavuoroisuuden edellytykset, jotka ovat olennaisia kestävän ja kilpailukykyisen eurooppalaisen tekstiili- ja vaatetusteollisuuden kannalta, kun otetaan huomioon globalisoitumisprosessin seuraukset;

3. Korostaa, että monet EU:n alueet ovat riippuvaisia tekstiili- ja vaatetusteollisuudesta ja että monet näistä ovat heikosti kehittyneitä tai teollisesti taantuvia alueita; korostaa, että on tarpeen ylläpitää ja kehittää vallitsevia taloudellisia puitteita näiden alueiden sekä tekstiili- ja vaatetusalan kilpailukyvyn parantamiseksi, kun pyritään taloudelliseen ja sosiaaliseen koheesioon ottaen huomioon komission Agenda 2000 -ohjelmassa esitetyt rakennerahastojen lisäsupistukset - erityisesti RETEX-ohjelman päättyminen;

4. Vaatii tehostamaan pyrkimyksiä, joilla kannustetaan innovatiivisia tekstiili- ja vaatetusalan yrityksiä valmisteilla olevan tutkimuksen ja kehityksen viidennen puiteohjelman yhteydessä, sekä vaatii tukea Euroopan investointipankilta ja Euroopan investointirahastolta; erityisesti olisi tutkittava mahdollisuuksia rahoituksen saatavuuden parantamiseen - etenkin alan pienimpien yritysten osalta, koska alaan kokonaisuutena liittyvät negatiiviset mielikuvat haittaavat tätä saatavuutta - mukaan luettuna se, että pyritään tutkimaan ja kannustamaan sellaisia toimenpiteitä kuten parhaiden alueellisten käytäntöjen edistäminen, johon osallistuvat teollisuus, paikalliset pankit ja julkiset viranomaiset, sekä alakohtaisen lainatakuusuunnitelman kehittäminen EIP:ssä;

5. Korostaa, että työttömyyden vastaisen taistelun puitteissa tuotantoketjun työvoimavaltaiset toiminnot kaipaavat erityishuomiota; pitää tältä osin tervetulleena sitä, että työmarkkinaosapuolet ovat sopineet menettelysäännöistä, ja uskoo, että muut sosiaaliset standardit voitaisiin sisällyttää joko menettelysääntöihin tai kahden- tai monenvälisiin kauppasopimuksiin sosiaalisen polkumyynnin estämiseksi;

6. Korostaa tarvetta vastustaa vaatetusalan laitonta työtä, joka on joissakin Euroopan kaupungeissa saavuttanut huolestuttavat mittasuhteet, sekä tarvetta toimintaan, jolla parannetaan tällä alalla kotona työskentelevien tilannetta;

7. Kehottaa komissiota esittämään ehdotuksen Euroopan tekstiili- ja vaatetusalan seurantakeskuksen (OETH) toiminnan jatkamiseksi, koska alan tukemiseksi ei voida harjoittaa hyvin kohdennettua politiikkaa ilman laadukasta tilastollista ja taloudellista tietoa;

8. Kehottaa toteuttamaan alalla eri osa-alueiden suhteen perusteellisen esikuva-analyysin, jossa kiinnitetään erityistä huomiota työllisyyteen, pk-yrityksiin ja alueelliseen ulottuvuuteen, jotta saavutetaan yksityiskohtainen käsitys alan kilpailuasemasta sekä sen erityisvahvuuksista ja -heikkouksista, koska tämän olisi muodostettava parannetun toimintasuunnitelman perusta;

9. Pyytää vahvistamaan polkumyynnin vastaisen tutkimuksen puitteissa toteutettavaa kuulemista ja lisäämään Euroopan parlamentin osallistumista erityisesti soveltamalla tiukemmin yhteisön etujen tutkimusta;

10. Pyytää komissiota mahdollistamaan parlamentin osallistumisen alaa koskevan toimintasuunnitelman koko antamis- ja toteuttamisprosessiin;

11. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja työmarkkinaosapuolille.